text: Sidste chance for at afgive brevstemme til EP-valget
  23 maj 2019 kl. 13.21
  På Borgerservice i Esbjerg har der de sidste uger været rygende travl. Folk kommer for at brevstemme til både Folketingsvalget og Europa-Parlamentsvalget, der finder sted på søndag. 
  I dag er sidste chance for at brevstemme til Europa-Parlamentsvalget. Man kan brevstemme på kommunernes borgerservice-kontor og nogle biblioteker frem til lukketid i dag.
  
  Jan Gammelgaard Bjerg Mortensen, kontorchef, Borgerservice, Esbjerg Kommune: "Vi har været nødt til at tilkalde al disponibelt personale, og vi har åbnet ekstra skranker."
  På Borgerservice i Esbjerg har de haft rygende travlt siden den 14. april. Alene i går lagde 520 personer vejen forbi kommunekontoret for at brevstemme, og der var op mod en times ventetid.
  - Vi har været nødt til at tilkalde al disponibelt personale, vi har åbnet ekstra skranker, og på trods af det, har vi haft ventetid på op mod en time.
  I dag forventer kontorchef hos Borgerservice, Jan Gammelgaard Bjerg Mortensen, at der bliver mindst lige så travlt.
  - Vi lukker i dag klokken 17 for brevstemmer til Europa-Parlamentsvalget, og vi forventer, at det bliver som i går med masser af mennesker, der ønsker at brevstemme, fortæller Jan Gammelgaard Bjerg Mortensen.
  Man kan brevstemme på alle rådhuse - og nogle biblioteker rundt omkring i Danmark, og bare man har identifikation med i form af pas, kørekort eller sit gule sygesikringskort, så har man mulighed for at stemme, hvor det passer en.
  Det behøver ikke være i hjemkommunen, og man skal ikke have sit valgkort med. Det skal kun bruges på selve valgdagen.
  